The Washington Post: USA valmistautuu haastamaan Kiinan oikeusjutuilla ja paljastuksilla laajasta kaupallisesta vakoilusta

Lehden mukaan Yhdysvallat on valmistellut syytteitä kiinalaishakkereita vastaan ja aikoo paljastaa tietoja vuosia kestäneestä vakoilusta. Laajamittainen kauppasota ja Huawei-yhtiöön liittyvä pidätysjupakka ovat jo aiemmin nostaneet tummia pilviä maiden suhteiden ylle.

Yhdysvaltain viranomaiset aikovat tällä viikolla käynnistää laajamittaiset toimet Kiinan väitettyä kaupallista ja teollista vakoilua ja hakkerointia vastaan, kertoo The Washington Post -lehti. Oikeusministeriö on lehden mukaan valmistellut syytteet, jotka kohdistuvat suoraan Kiinan tiedusteluviranomaisia vastaan.